**D Ô V O D O V Á S P R Á V A**

1. **Všeobecná časť**

Poslanec Národnej rady Slovenskej republiky za OĽANO – NOVA – KÚ - Zmena zdola György Gyimesi predkladá návrh zákona o finančnej podpore pre Maďarský spoločenský a kultúrny zväz na Slovensku – Csemadok (ďalej len „návrh zákona“).

Cieľom predmetného návrhu zákona je vytvoriť právny rámec garancie pravidelného, každoročného finančného príspevku z rozpočtovej kapitoly Ministerstva kultúry Slovenskej republiky pre Maďarský spoločenský a kultúrny zväz na Slovensku – Csemadok (ďalej len „Csemadok“).

Csemadok je ustanovizňou, ktorá už od jej založenia 5. marca 1949 zohráva kľúčovú úlohu pri udržiavaní a rozvíjaní národnej identity, kultúry a spolupatričnosti Maďarov žijúcich na území Slovenskej republiky a obhajovaní ich spoločenských záujmov. Od jej vzniku prešla viacerými formálnymi zmenami a v súčasnosti existuje ako občianske združenie s 53 000 členmi a viac ako 400 miestnymi, lokálnymi organizačnými jednotkami pôsobiacimi na území celého Slovenska.

V minulosti dostával Csemadok finančný príspevok na svojej fungovanie od štátu, avšak v roku 1996 bola táto finančná dotácia zrušená. Návrhom zákona sa plánuje nadviazať na pretrhnutú kontinuitu tejto finančnej výpomoci a opätovne zaviesť štátny príspevok poskytovaný tomuto zväzu.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a ostatnými všeobecne záväznými právnymi predpismi Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, zákonmi a s právom Európskej únie.

Návrh zákona má negatívny vplyv na rozpočet verejnej správy. Návrh zákona nemá vplyv na podnikateľské prostredie, na životné prostredie ani na informatizáciu spoločnosti a tiež nevyvoláva sociálne vplyvy.

1. **Osobitná časť**

K § 1

Úvodné ustanovenie návrhu zákona vymedzuje predmet úpravy, ktorý je pozitívny záväzok poskytovať finančnú podporu na podporu činnosti Maďarského spoločenského a kultúrneho zväzu na Slovensku – Csemadok, ktorý sídli v Bratislave.

K § 2

Druhý paragraf návrhu zákona obsahuje legálnu definíciu pojmu „príspevok štátu“ pre účely tohto zákona, ako aj konkrétne vymedzenie presnej výšky tohto príspevku, a to na úrovni 300 000 eur.

V tejto časti návrh zákona zároveň obsahuje a špecifikuje niektoré procesné pravidlá súvisiace s poskytovaním tohto finančného prostriedku (lehoty na podanie žiadosti a na poskytnutie/vyplatenie príspevku).

K § 3

V návrhu zákona je vymedzený aj účel využitia príspevku štátu, a to odkazom a taxatívnym vymedzením úloh, ktoré plní Csemadok, a ktoré majú byť prostredníctvom poskytnutého príspevku podporované a stimulované.

Vzhľadom na tú skutočnosť, že Csemadok má v zmysle návrhu zákona dostávať pravidelný finančný príspevok od štátu, je prirodzené, že štát očakáva možnosť štandardným spôsobom kontrolovať spôsob hospodárenia s týmto príspevkom. Z tohto dôvodu sa zakotvuje povinnosť podávať pravidelnú správu o hospodárení s príspevkom.

K § 4

Upravuje sa zánik nároku na príspevok v prípade, ak by nastala zmena formy zväzu alebo zrušenie zväzu a taktiež sa explicitne uvádza, že nárok na štátny príspevok neprechádza na právneho nástupcu zväzu.

K § 5

Navrhuje sa, aby zákon nadobudol účinnosť 1. januára 2022.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanec Národnej rady Slovenskej republiky György Gyimesi

**2. Názov návrhu zákona:** Návrh zákona o finančnej podpore pre Maďarský spoločenský a kultúrny zväz na Slovensku - Csemadok

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**DOLOŽKA**

**vybraných vplyvov**

**A.1. Názov materiálu:** Návrh zákona o finančnej podpore pre Maďarský spoločenský a kultúrny zväz na Slovensku - Csemadok

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  | x |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Od predloženého návrhu zákona sa očakáva negatívny príspevok na rozpočet verejnej správy, a to v ročnej výške 300 000 EUR, tzn. že finančné dôsledky predloženého návrhu zákona budú pre roky 2022 až 2024 súhrnne vo výške 900 000 EUR. Tieto finančné dôsledky budú uhradené z rozpočtovej kapitoly Ministerstva kultúry Slovenskej republiky, ktorá s vytvorením takejto novej, pravidelnej finančnej príspevkovej schémy súhlasí a zohľadní ju v rámci svojich finančných limitov.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*